AUTOALAN KESKUSLIITTO RY **LAUSUNTO**



**Oikeusministeriö**

oikeusministerio@om.fi

Lausuntopyyntönne 31.5.2013, OM 21/41/2011

**LAUSUNTO KULUTTAJAOIKEUSTYÖRYHMÄN MIETINNÖSTÄ 28/2013**

Oikeusministeriö on kirjeellään Dnro OM 21/41/2011 pyytänyt Autoalan Keskusliitolta lausuntoa Kuluttajaoikeustyöryhmän mietinnöstä, joka sisältää ehdotuksen EU:n kuluttajan oikeudet -direktiivin täytäntöön panemiseksi tarvittavasta lainsäädännöstä Suomessa.

Autoalan Keskusliitto katsoo, että mietintö on lähtökohtaisesti asianmukainen ehdotus kuluttajan oikeudet -direktiivin täytäntöön panemiseksi kansallisesti.

Autoalan Keskusliitto haluaa kuitenkin korostaa autoalan osalta Koti- ja etämyynnin ongelmallisuutta erityisesti peruuttamisoikeuden sekä vastaanotetun tavaran vastuun osalta jäljempänä tarkemmin ilmenevällä tavalla.

**Autoalan merkitys**

Suomessa myydään vuosittain n. 125 000 uutta autoa, joista henkilöautoja on n. 110 000. Lisäksi vuosittain tehdään noin 550 000 - 600 000 käytetyn auton kauppaa. Euromääräisesti Suomessa vuosittain tehtävän autokaupan arvo on noin 10 mrd. euroa. Autokauppa on kaupan alan suurin toimija. Suuri osa autoalan elinkeinonharjoittajista on pieniä perheyrittäjiä, joiden kannattavuus on vaatimatonta. Autoala työllistää 27 500 henkilöä.

**Koti- ja etämyyntiä koskevat muutokset**

*14 ja 18 §:t*

Ehdotuksen 14 §:n mukainen peruuttamisoikeus on ongelmallinen autoalalla erityisesti uusien autojen etä-/kotimyynnin osalta.

Verkossa etäkauppana tehtävien autokauppojen määrä on vielä vähäinen, mutta se kasvaa jatkuvasti. Tutkimustulosten mukaan kuluttajat haluavat yhä enemmän tehdä ostoksiaan verkossa, joten on todennäköistä, että tulevaisuudessa verkossa tehtävien autokauppojen määrä tulee olemaan huomattava.

Autoalan Keskusliitto haluaa korostaa uuden auton kaupan erityispiirteitä siinä mielessä, että toisaalta uuden auton hankinta on suuri investointi ja toisaalta auton arvo laskee merkittävästi heti käyttöönoton jälkeen. Arvon aleneminen voi olla jopa 20 %.

Mikäli kuluttajalla on oikeus lain 14 §:n mukaisesti peruuttaa etäkauppana tehty uuden auton kauppa auton vastaanottamisen ja myös käyttöönottamisen jälkeen, aiheutuu peruuttamisesta yrittäjälle auton arvon alenemisen johdosta huomattavaa ja kohtuutonta taloudellista vahinkoa.

*Autoalan Keskusliitto esittää, että ehdotuksen perusteluosaan 18 §:n kohdalle selkeästi kirjataan kuluttajan täysimääräinen vastuuvelvollisuus auton arvonalentumisesta sekä auton vastaanottamisen että käyttöönottamisen jälkeen tapahtuvissa peruutustapauksissa.*

*14 ja 19 §:t*

Ehdotuksen 14 §:n mukainen peruuttamisoikeus on ongelmallinen autoalalla myös huolto- ja korjauspalveluiden osalta.

Mikäli kuluttajalla on oikeus peruuttaa tilattu huolto-/korjauspalvelu, aiheutuu siitä monesti kohtuuttomia kustannuksia yrittäjälle. Yrittäjä nimittäin joutuu useasti jo tilaushetkellä tilaamaan varaosia sekä varaamaan henkilökuntaa ja työvälineitä, joiden hyödyntäminen muutoin voi olla mahdotonta. Mikäli palvelua ei ole edes ehditty aloittaa, ei kuluttajalla ehdotuksen mukaan olisi edes 19 §:n mukaista kohtuulliseksi katsottavaa korvausvelvollisuutta saadusta suorituksesta. Esimerkiksi pienen perheyrittäjän kannalta tilanne on kohtuuton.


**Vaikutukset kuluttajien ja elinkeinonharjoittajien asemaan**

Euro ja kappalemääräisesti arvioiden autokaupan merkitys kaupankäynnistä on huomattava. Tulevaisuudessa kuluttajat todennäköisesti haluavat yhä enenevässä määrin tehdä autokauppaa perinteisen toimipaikkakohtaisen kaupankäynnin ohella myös verkossa etäkauppana.

Mikäli etäkauppaan ja sen peruuttamiseen liittyy edellä mainittuja epävarmuustekijöitä esimerkiksi auton arvon alentumisen korvaamisessa, johtaa se todennäköisesti etäkaupan kiinnostavuuden vähenemiseen, jota ei voida pitää kilpailun ja kulutta­jien kannalta toivottavana.

Kunnioittavasti

Helsingissä 15.8.2013



AUTOALAN KESKUSLIITTO RY

Timo Niemi

Lakiasiainjohtaja, toimitusjohtajan sijainen

varatuomari